Papar, Sabah

Papar merupakan sebuah daerah di Bahagian Pantai Barat, barat negeri Sabah, Malaysia. Pusat pentadbiran daerah ini terletak di Pekan Papar.  Antara pekan lain yang terletak di daerah ini termasuklah Kimanis, Bongawan dan Kinarut. Majoriti penduduk di daerah Papar merupakan masyarakat Melayu Brunei.

 Etimologi 
Asal usul nama Papar dipercayai berasal daripada perkataan Bahasa Melayu Brunei yang bermaksud tanah rata.

 Geografi 
Daerah Papar terletak di barat negeri Sabah, tepatnya di barat daya Bahagian Pantai Barat. Daerah Papar bersempadan dengan Daerah Putatan di utara, Daerah Penampang di timur laut, Daerah Tambunan di timur, Daerah Keningau di tenggara, Daerah Tenom di selatan, Daerah Beaufort di barat daya dan Laut China Selatan terletak di barat daerah ini.

Bentuk muka bumi Daerah Papar sebahagian besar merupakan kawasan tanah rendah atau tanah rata, manakala di kawasan pedalaman atau bahagian hulunya merupakan kawasan tanah tinggi yang merupakan sebahagian daripada jajaran Banjaran Crocker dengan titik tertinggi mencapai 1,513 meter. Sungai terpanjang di daerah ini pula ialah Sungai Papar.

 Pentadbiran 
Daerah Papar ditadbir oleh Majlis Daerah Papar yang berpusat di Pekan Papar. Daerah Papar juga dibahagikan kepada tujuh mukim yang merangkumi 81 buah kampung;

 Mukim Benoni
 Mukim Bongawan
 Mukim Kawang
 Mukim Kimanis
 Mukim Kinarut
 Mukim Kuala
 Mukim Pengalat

 Demografi 
Berdasarkan bancian Malaysia 2020, jumlah penduduk di daerah Papar ialah seramai 150,667 orang dengan kepadatan penduduk 120 orang perkilometer persegi yang dikategorikan sebagai taburan penduduk padat. Majoriti penduduk di daerah Papar merupakan Bumiputera termasuklah etnik Melayu Brunei, Kadazandusun dan Bajau.
+Bilangan penduduk mengikut bangsa pada tahun 2020.StatusBangsaJumlahWarganegaraMelayu36,685Bumiputera lain94,880Cina5,543India160Lain-lain920Bukan warganegara -12,479Jumlah150,667

 Agama 
Di daerah Papar, agama Islam merupakan agama paling ramai penganut dengan peratusan lebih 70 peratus diikuti agama Kristian sebanyak 26 peratus dan Agama Buddha sebanyak tiga peratus. Agama Hindu dan lain-lain serta tidak beragama mencatatkan kurang satu peratus.

 Kemudahan 
Daerah Papar dilengkapi dengan pelbagai kemudahan awam di sekitar daerah. Terdapat 51 buah sekolah rendah, 11 buah sekolah menengah, enam buah balai polis, dua buah balai bomba, satu hospital kerajaan, lima buah klinik kesihatan, satu klinik komuniti dan lapan klinik desa di sekitar daerah.

 Rujukan 

Kategori:Daerah di Sabah